Justin Bieber

Karriere

Justin Bieber ble oppdaget på YouTube av Scooter Braun, som senere ble manageren hans. Braun sendte Bieber til Atlanta, Georgia for et møte med Usher og for å skrive en platekontrakt med Island Records, hvor han begynte den profesjonelle karrieren sin. Justin Biebers sang «Baby» var lenge den mest spilte videoen på YouTube. Den ble etterhvert tatt igjen av Psys Gangnam Style.
Justin Biebers debutsingel, «One Time», ble utgitt i 2009 og havnet på topp 10 i Canada og nådde topp 30 i flere andre land. Den ble utgitt i radioversjon mens Bieber fremdeles spilte inn debutalbumet sitt. Den andre utgivelse hans, My World, kom ut samme år og solgte til platina i USA. Bieber ble første artist til å få syv sanger fra et debutalbum på Billboard Hot 100. Det første studioalbumet hans, My World 2.0, ble utgitt i mars 2010 og havnet på topp 10 i flere land. Albumet ble innledet av den verdensomspennende topp-ti-singelen «Baby». Musikkvideoen til denne sangen var i en periode den mest sette og mest diskuterte videoen på YouTube. 
Bieber fulgte opp utgivelsen av debutalbumet med en turné kalt My World Tour. Bieber har blitt nominert til og fått en rekke utmerkelser. Han ble tildelt «Artist of the Year» under American Music Awards i 2010, og ble nominert som Best New Artist og Beste Pop Vocal Album under den 53. Grammy Awards. 
Bieber sang Stevie Wonders sang «Someday at Christmas» for USAs president Barack Obama og førstedame Michelle Obama i Det hvite hus i Washington D.C., som ble sendt på TV i USA den 20. desember 2009. Bieber var foreleser under den 52. Grammy Awards den 31. januar 2010. Den 10. april 2010 var Bieber gjest på TV-programmet Saturday Night Live. I juli samme år var han den mest søkte kjendisen på Internett. Samme måned hadde musikkvideoen «Baby» gått forbi Lady Gagas musikkvideo «Bad Romance» – både som den mest sette og som den mest mislikte YouTube-videoen noensinne. 
Bieber uttalte i oktober 2010 at han kom til gi ut et akustisk album kalt My Worlds Acoustic. Albumet inneholder akustiske versjoner av sanger fra det forrige albumet, i tillegg til en helt ny sang ved navn «Pray». En 3D-film og delvis biografisk film kalt Justin Bieber: Never Say Never hadde premiere på kino i USA den 11. februar 2011. Filmen skal ha spilt inn over 30 millioner dollar den første helgen på kino. I juni 2011 ble Bieber rangert som nummer to på Forbes’ liste over best betalte kjendiser under 30 år. Han er også den yngste kjendisen på denne listen. Biebers tredje studioalbumet er under innspilling. 
Mot slutten av 2011 begynte Bieber innspillingen av et tredje studioalbum, med tittelen Faith. Kanye West og Drake er bekreftet å være med på albumet. Den 22. februar 2012 kunngjorde Bieber på Twitter at den første singelen muligens kom ut i mars 2012. Påfølgende uke dukket Bieber opp på The Ellen DeGeneres Show, der han kunngjorde at den første singelen hans ville hete «Boyfriend» og gis ut den 26. mars 2012.

Stil og innflytelse

I september 2010 ble det rapportert at Bieber sto for tre prosent av all trafikk på Twitter, ifølge en ansatt i dette sosiale nettverket. Bieber begynte innspillingen av det andre albumet sitt i juli 2010 i New York. Stemmeskiftet hadde gjort stemmens hans dypere enn den var da han spilte inn det første albumet. Bieber var gjesteskuespiller i sesongpremieren av krimdramaserien CSI: Crime Scene Investigation, som ble sendt i USA 23. september 2010. Bieber var også med i en senere episode som ble sendt i USA 17. februar 2011.
Avisen The Observer i Storbritannia gav ut en rapport der det kommer fram at Justin Bieber har mer innflytelse på sosiale nettverk som Twitter enn både Barack Obama og Dalai Lama. Twitter-kontoen hans hadde i november 2010 over seks millioner tilhengere og i gjennomsnitt fikk Bieber omkring 24 000 nye tilhengere på Twitter hver dag. Per januar 2015 har han nær 60 millioner følgere på Twitter. Voksstatuer av Bieber står utstilt ved Madame Tussauds voksmuseer i New York, Amsterdam og London.

Personlig liv

I løpet av barndommen var Bieber interessert i ishockey, fotball og sjakk. Han holdt som regel de musikalske ambisjonene sine for seg selv. Som barn lærte han seg å spille piano, trommer, trompet og gitar. I begynnelsen av 2007, da han var tolv år, sang han i en lokal sangkonkurranse i Stratford og havnet på andreplass. En video av denne sangen ble lastet opp på YouTube. Flere andre videoer av Bieber som sang forskjellige R&B-sanger ble også lastet opp på Internett og populariteten hans på YouTube vokste.
Den 27. februar 2011, deltok Bieber under Vanity Fair Oscar Party i følge med den amerikanske skuespillerinne og sangerinne Selena Gomez, noe som bekreftet flere måneder med spekulasjoner i media og på Internett om et romantisk forhold mellom dem. Den 1. november 2011 gav Bieber ut det andre studioalbumet sitt, Under the Mistletoe, som havnet på førsteplass på Billboard 200, og solgte 210 000 eksemplarer den første uka etter utgivelsen. 
Bieber er kristen og har uttalt at han ikke tror på abort, fordi det «er som å drepe et barn». Bieber har også uttalt at han ikke er interessert i å skaffe seg statsborgerskap i USA, fordi han roste Canada som det beste landet i verden, med vekt på helsevesenet. Bieber har støttet The It Gets Better Project, som arbeider for å hindre selvmord blant homofile, lesbiske og biseksuelle.